b'\n_START_ARTICLE_\nPrirodne metode kontracepcije\n_START_PARAGRAPH_\nPrirodne metode kontracepcije koriste parovi, kako bi izbjegli trudno\xc4\x87u bez kori\xc5\xa1tenja specijaliziranih kontracepcijskih sredstava. Zasnivaju se na pra\xc4\x87enju vremena ovulacije i plodnih dana i suzdr\xc5\xbeavanju (apstinenciji) od spolnih odnosa u vrijeme plodnih dana \xc5\xbeene. U ove metode pripadaju Billingsova ovulacijska metoda, kalendarska metoda, mjerenje bazalne tjelesne temperature, simpotempalna metoda i persona. Katoli\xc4\x8dka Crkva odobrava prirodne metode kontracepcije._NEWLINE_Za\xc4\x8de\xc4\x87e se doga\xc4\x91a tijekom plodnih dana \xc5\xbeene. Plodno razdoblje \xc5\xbeene traje pet dana prije i tri dana poslije ovulacije. To je optimalno vrijeme za za\xc4\x8de\xc4\x87e. Ovulacija nastupa 14. dana prije sljede\xc4\x87e menstruacije. Ovulacija se sastoji od rasta folikula, njihovog prskanja i osloba\xc4\x91anja jajne stanice iz folikula. Jedna zrela jajna stanica spremna je za oplodnju unutar 24 sata. Ako nije oplo\xc4\x91ena propada. Spermiji mogu oploditi jajnu stanicu unutar tri dana nakon spolnog odnosa._NEWLINE_Uspje\xc5\xa1nost prirodnih metoda kontracepcije varira od 75 do 99%, ovisno o metodi i pravilnoj primjeni. Njima se ne mogu sprije\xc4\x8diti spolne bolesti (ne mogu se ni mnogim drugim metodama kontracepcije poput pilula ili spirala). Prirodne metode kontracepcije su besplatne, ne\xc5\xa1kodljive i bez nuspojava. Prihvatljive su za gotovo sve religije.\n_START_SECTION_\nMetoda mjerenje bazalne tjelesne temperature\n_START_PARAGRAPH_\nZasniva se na mjerenju tjelesne temperature ujutro nakon spavanja. Obi\xc4\x8dno se mjeri s toplomjerom u ustima svaki dan u isto vrijeme. Preporu\xc4\x8dljivo je ne koristiti sredstva za spavanje i spavati bar 6 sati. Vrijednosti temperature se zapisuju. U normalnom menstruacijskom ciklusu postoje dvije faze. U prvoj fazi temperatura je ni\xc5\xbea od 36,6 \xc2\xb0C, a u drugoj fazi temperatura je u rasponu od 36,6 \xc2\xb0C i 37,2 \xc2\xb0C. Ovulacija se dogodila 1-2 dana prije porasti temperature. Neplodno razdoblje je tri dana nakon po\xc4\x8detka povi\xc5\xa1ene temperature. Apstinencija traje od prvog dana menstruacije od tri dana nakon po\xc4\x8detka povi\xc5\xa1ene temperature.\n_START_SECTION_\nKalendarska metoda (Ogino-Knaus)\n_START_PARAGRAPH_\nPrije primjene metode mjeri se du\xc5\xbeina menstruacijskog ciklusa 6 mjeseci. Utvrdi se najdu\xc5\xbei i najkra\xc4\x87i ciklus. Od broja dana u najkra\xc4\x87em ciklusu oduzima se 18, da bi se dobio prvi plodni dan. Od broja dana u najdu\xc5\xbeem ciklusu oduzima se 11, da se dobije posljednji dan ciklusa. U normalnom menstualnom ciklusu od 28 dana plodni dani su obi\xc4\x8dni izme\xc4\x91u 8. i 19. dana. Tada se apstinira.\n_START_SECTION_\nBillingsova ovulacijska metoda\n_START_PARAGRAPH_\nTo je metoda promatranja cervikalne sluzi. Za vrijeme menstrualnog ciklusa doga\xc4\x91aju se promjene u koli\xc4\x8dini, gusto\xc4\x87i i sastavu sluzi rodnice - vanjskog spolovila. Svaku ve\xc4\x8der bilje\xc5\xbee se promjene sluzi, koja ostaje na papiru nakon brisanja rodnice.  Na po\xc4\x8detku i na kraju menstruacijskog ciklusa sluzi nema ili je oskudna, gusta, ljepljiva. Nekoliko dana prije ovulacije sluz postaje obilnija, bistrija i elasti\xc4\x8dna. Nakon ovulacije sluz postaje ljepljiva i gu\xc5\xa1\xc4\x87a, a zatim nestaje. Apstinencija se preporu\xc4\x8da od pojave prvih znakova sluzi do 4 dana nakon najobilnije pojave sluzi. U to neplodno vrijeme, sluz je gusta, oskudna ili je nema. Plodni dani traju cijelo vrijeme dok je sluz obilna, bistra i elasti\xc4\x8dna.\n_START_SECTION_\nSimpotermalna metoda\n_START_PARAGRAPH_\nSastoji se od kombiniranja metode mjerenja bazalne tjelesne temperature i Billingsove ovulacijske metode. Daje najbolje rezultate.\n_START_SECTION_\nPersona\n_START_PARAGRAPH_\nU ovoj metodi mjeri se razina estradiola u urinu i programirana je za procjenu rizika od trudno\xc4\x87e u pojedinom ciklusu.'